

**מילים  לשבת**

**שער הנגב - ערב שבת, י"ב אדר ב' תשע"א, 18 במרץ 2011**

**שלום לחברות ולחברים,**

**חזל"ש**

לפני מספר שבועות התפרסמה בתקשורת הארצית ידיעה על אודות אחוז הגיוס לצה"ל במועצות אזוריות. בטבלה, שהלבינה את פנינו בשער בת רבים, "כיכבנו" במקום השלישי...מהסוף. הופתענו, שכן אנחנו מורגלים במכתבי הוקרה מצד ראשי צבא ההגנה, על אחוזי הגיוס הגבוהים ועל מיצוי פוטנציאל ללחימה ולקצונה, הן בקרב הבנות והן מבין הבנים שלנו.  על פי המידע שקבלנו על השנתון שנבדק, שליש (!) מבנינו לא התגייס לצה"ל; ממש כך התפרסם.

בקשנו לברר את הפער בנתונים; השבוע התקיימה הפגישה עם נציגי צה"ל. הבשורה המשונה היא שאכן יש במחזור מסוים זה לא מעט מועמדים לגיוס שלא התגייסו. הבשורה המרגיעה היא שרוב רובם אינם מוכרים לנו - עולים שירדו מזמן, פליטי סטטיסטיקות ואלמוני רשימות משרד הפנים.

ואכן, כפי שהיה ידוע לנו, בכל המדדים בוגרי שער הנגב, כולל תלמידי בית החינוך שלנו שאינם משער הנגב, נמצאים בקדמת אחוזי המתגייסים והמבצעים שירות משמעותי ואיכותי.

**"מה נשתנה?" לפני פורים**

כידוע, לפחות לנו, התרעות על חדירות וירי והפיצוצים עצמם אינם נפסקים. צביקה, חבר עלומים, חיבר בין מורשת בארות יצחק, שהוקמה בשנות הארבעים בשטח שבין נחל עוז לעלומים ונהרסה כליל במלחמת העצמאות, לבין אירועי המאה העשרים ואחת. כך הוא כותב לנו:

אתמול, 2 דקות אחרי "הנותן לשכווי בינה להבחין בין יום ובין לילה", החיילת מהגג של חדר האוכל ביצעה השכמה מוקדמת לכל הגוזלים ואימותיהם הישנים.

אמנם לא שכווי  היה זה אלא רמקול רעשני, שיודע להבחין בין שיגרה ליציאה, "צבע אדום, צבע אדום, צבע אדום...." - היא קראה.

הנפילה זוהתה בוואדי דרומית לבארות יצחק, היציאה זוהתה מחורבות נצרים. הגיעו כוחות - סרקו ולא מצאו מאום.

מעט לפני הצהרים דווח כי בחורבות נצרים תקף חיל האוויר בסיס אימונים של החמאס, באמצע תרגיל פלוגה. זוהתה פגיעה במחלקת הרתק - 2 מחבלי חמאס הרוגים.

**נא לשים כיפה**

בסיבובים הקודמים בבג"צ, עו"ד אדי וסר מכפר עזה ניצח את המדינה פעמיים: בעתירתו על מיגון בתי הספר ובעתירה שהוא הגיש בשם תושבי האזור בסוגיית מיגון הבתים. השבוע ישבנו, חיים ילין ואנוכי בשורה הקדמית של אולם ג', כשאדי טען בשמנו בלהט אל מול הנשיאה בייניש ועמיתיה, השופטים ג'ובראן ופוגלמן.

הוא הסביר היטב את עמדתנו שעיקרה: המדינה מתחצפת. מה היא אומרת בעצם על תביעתנו לקיים את החלטות הממשלה עצמה משנת 2008 בדבר הצבת סוללות "כיפת ברזל"? המדינה אומרת משהו כמו: הבטחנו אבל לא הבטחנו לקיים. חיים חידד ואמר שאם לא תוצבנה הסוללות, יש לקבל החלטה על מיגון הישובים העורפיים.

אומנם דברינו נשמעו בכובד ראש ובאהדה גלויה על ידי השופטים, אך נציגי המדינה הקשיחו עמדתם: לא ניתן להבטיח, אומרת הפרקליטה, את ייעוד הסוללות דווקא ל"עוטף עזה", גם לא לעת הזאת. החלטת השופטים תתקבל בימים הקרובים.

**נפרדים מדרור**

לאחר מספר חודשי התמודדות אמיצה  עם מחלתו, נפטר השבוע דרור מיוחס, עובד סוציאלי קהילתי צעיר, שפעל במרכז החוסן שלנו, תושב כפר מימון שהתערה בשער הנגב ונגע ברבים רבים מאיתנו. דרור היה איש חינוך ופעיל חברתי, איש חכם ומהיר מחשבה, איש פשרות ואהבת אדם, מגשר בין עולמות תוכן והתנהגות, יזם וחולם, איש ספר ואיש מעשה.

כתב לנו פרופסור מולי להד, שמלווה אותנו בפיתוח משאבי ההתמודדות במצבי חירום; אדם יקר, שחייו האישיים שזורים אף הם בהתמודדויות קשות:

"דרור היה אדם שמה שאפיין אותו יותר מכל מבחינתי, הוא ש"חוסן" לא הייתה עבורו מילה או פראזה או עניין שיש לו כרגע "חן וחסד", אלא אדם שהאמין בחוסן ,עסק בחוסן, שידר חוסן ופיתח מודלים ורעיונות יצירתיים וחדשים שמשמעותם חוסן.

דרור הצנוע, העניו, שדבריו נאמרים בשום שכל ובנועם הליכות, שההתלהבות הפנימית האמונה בדברים והמגויסות לאין קץ שלו, היו מופת ומסמלים עבורי את רוח "שער הנגב" שעל דגלכם חרוט: כיצד הופכים קושי לאתגר וסיכון לסיכוי.

צר לי מאוד מאוד על אבדנו. אני משוכנע שלכם, חבריו הקרובים ומעל לכל למשפחתו, ייחסר האדם המדהים הזה; ובודאי שלפרויקט החוסן הקהילתי אבד עמוד תווך אמיתי."

זכרו של דרור יהיה נצור במעשינו.

**שבת שלום ופורים שמח, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)